Il-ħażen tal-midneb u t-tjieba ta' Alla Għall-mexxej tal-kor. Ta' David, il-qaddej tal-Mulej. Il-ħażen ifesfes lill-ħażin f'qiegħ qalbu; m'hemmx biża' ta' Alla quddiem għajnejh. Għax hu jiddandan bil-fehma tiegħu, li Alla ma jsibx fih ħtija x'jistmell. Kliem fommu kollu qerq u gideb, ma jimxix bil-għaqal, ma jagħmilx il-ġid. Fuq friexu jaħseb kif se jqarraq, triq ħażina qabad, ma jwarrabx dak li hu ħażin. Mulej, sas-smewwiet tasal it-tjieba tiegħek, sas-sħab il-fedeltà tiegħek. M'ogħla s-smewwiet il-ġustizzja tiegħek, baħar bla qiegħ il-ħaqq tiegħek; bnedmin u bhejjem int tgħinhom, Mulej! Kemm hi għażiża t-tjieba tiegħek, o Alla! Għad-dell ta' ġwenħajk jistkennu wlied il-bnedmin. Jixbgħu bil-ġid tad-dar tiegħek, tisqihom ix-xmara tal-hena tiegħek. Għax għandek hemm l-għajn tal-ħajja, fid-dawl tiegħek naraw id-dawl. Żomm it-tjieba tiegħek ma' min jagħrfek, il-ġustizzja tiegħek ma' min hu qalbu safja. Ma jersaqx għal fuqi riġel il-kburi, ma titfagħnix 'il barra id il-ħażin. Hemm waqgħu dawk li jagħmlu l-ħażen, intefgħu 'l isfel u ma jistgħux iqumu.